Т. нар. Галиканска църква е концепция на френските крале да контролират собствените си църковни дела. Идеологически тя не се противопоставя на основните догми, противоречията са само политически. Още през 1438 г. с Прагматическата санкция от Бурж е направен опит да се положат нейните основи, но без особен успех. В началото на ХVІ в. положението се променя. При Луи ХІІ и Франсоа І Франция набира сили и води активна външна политика в Италия (Италианските войни). През септември 1515 г. Франсоа разгромява италиански и швейцарски войски при Мариняно и временно става господар на северната част от страната. Той може да наложи на папата нов тип отношения и точно това става с Болонския конкордат.